b"\n_START_ARTICLE_\nPedra de Palerm\n_START_PARAGRAPH_\nLa pedra de Palerm \xc3\xa9s un pedra gravada amb fets i noms de reis de l'antic Egipte que es conserva a Palerm (Sic\xc3\xadlia, It\xc3\xa0lia) i \xc3\xa9s d'origen desconegut (el primer fragment es va trobar en els fons del museu, despr\xc3\xa9s en van apar\xc3\xa8ixer d'altres, i un parell foren comprats en mercats d'antiquaris)._NEWLINE_\xc3\x89s una llosa de basalt d'uns 45 x 30\xc2\xa0cm, part d'un bloc m\xc3\xa9s gran del qual n'existeixen set fragments dispersos, el m\xc3\xa9s gran dels quals est\xc3\xa0 al Museu arqueol\xc3\xb2gic de Palerm  i d'altres en museus d'Anglaterra i Egipte. Els jerogl\xc3\xadfics s\xc3\xb3n per ambd\xc3\xb3s costats i inclouen una llista de reis amb dades sobre cada regnat fins a la cinquena dinastia. Cont\xc3\xa9 dades sobre sobirans anteriors a Narmer.\n_START_SECTION_\nDescoberta i estudi de la pedra\n_START_PARAGRAPH_\nLa pedra va ser desxifrada el 1895 per un cient\xc3\xadfic franc\xc3\xa8s, quan en visitar el museu de Palerm va recon\xc3\xa8ixer la seva import\xc3\xa0ncia. La primera publicaci\xc3\xb3 sobre la pedra de Palerm es va fer el 1902 per Johan Heinrich Sch\xc3\xa4fer._NEWLINE_Al voltant del 1903, es van descobrir tres nous fragments: un fragment que va ser utilitzat com a topall d'una porta i que, a causa d'aix\xc3\xb2 es va esborrar la major part del text; un segon fragment, que va ser adquirit en el mercat negre d'antiguitats a Egipte; i un tercer fragment trobat en unes excavacions arqueol\xc3\xb2giques a Memfis. _NEWLINE_El 1914, William Matthew Flinders Petrie va adquirir en el mercat d'antiguitats un altre fragment que estava ben conservat en les dues cares i el va lliurar al Museu Petrie de l'Escola Universit\xc3\xa0ria de Londres, on es pot veure actualment. _NEWLINE_El 1963, un fragment addicional va ser adquirit en el mercat d'antiguitats i es conserva al Museu del Caire._NEWLINE_La pedra es divideix en dos registres. El registre m\xc3\xa9s alt \xc3\xa9s dels noms dels faraons, mentre que el segon registre s\xc3\xb3n d'anys espec\xc3\xadfics atribu\xc3\xafts a esdeveniments i a l'altura de la inundaci\xc3\xb3 anual del riu Nil._NEWLINE_S'han realitzat m\xc3\xa9s de tretze estudis importants de la pedra de Palerm i sembla que aquesta pedra \xc3\xa9s m\xc3\xa9s un document pol\xc3\xadtic que no pas hist\xc3\xb2ric.\n_START_SECTION_\nSignificat\n_START_PARAGRAPH_\nAmb tota probabilitat, aquesta pedra hauria estat col\xc2\xb7locada en un santuari, probablement a Memfis. Pel fet que est\xc3\xa0 gravada en ambd\xc3\xb3s costats queda descartat que fos la decoraci\xc3\xb3 d'una paret i es creu m\xc3\xa9s apropiat que estigu\xc3\xa9s erigida en el temple principal de la capital i que s'us\xc3\xa9s per a enregistrar la hist\xc3\xb2ria dels regnats dels faraons. Aquest document pol\xc3\xadtic \xc3\xa9s com les llistes de reis que s'establiran m\xc3\xa9s endavant en altres santuaris menors d'Egipte, com el de Seti I a Abidos, o el de Tuthmosis III a Karnak. _NEWLINE_La peculiaritat de la pedra de Palerm i dels fragments del que sens dubte en van ser part, i que es troben en diversos museus del m\xc3\xb3n, es troba en el c\xc3\xb2mput dels fets importants dels regnats que figuren en forma de taula o de registres d'alguna informaci\xc3\xb3 sobre cada sobir\xc3\xa0. Encara que est\xc3\xa0 incompleta, aquest document \xc3\xbanic en el seu g\xc3\xa8nere permet als historiadors i als egipt\xc3\xb2legs confirmar certes hip\xc3\xb2tesis i facilita l'establiment de les dinasties de l'Imperi antic. Aquestes informacions s'estableixen fins al regnat de Nefererkare, per\xc3\xb2 l'estat fragmentari de l'estela ens permet datar el regnat de Niuserre o un dels seus successors. _NEWLINE_Igual que altres documents, la informaci\xc3\xb3 continguda en aquesta estela \xc3\xa9s relativa. Alguns regnats no van ser inclosos, probablement considerats il\xc2\xb7leg\xc3\xadtims, cosa que significa que la hist\xc3\xb2ria oficial que estava representada en els principals santuaris del pa\xc3\xads podria ser lleugerament diferent a la realitat. _NEWLINE_De tota manera, el document \xc3\xa9s fam\xc3\xb3s i valu\xc3\xb3s perqu\xc3\xa8 confirma el testimoni d'autors cl\xc3\xa0ssics com Her\xc3\xb2dot o Diodor de Sic\xc3\xadlia. La hist\xc3\xb2ria de la reialesa eg\xc3\xadpcia que es conservava en els temples des del comen\xc3\xa7ament de la seva hist\xc3\xb2ria, inclosa la llegend\xc3\xa0ria o m\xc3\xadtica, tamb\xc3\xa9 apareix en la pedra de Palerm i, per tant, els seus sacerdots podien consultar-ne els arxius. L'historiador Maneth\xc3\xb3 va tenir acc\xc3\xa9s a aquests arxius quan el seu sobir\xc3\xa0 Ptolemeu I Soter li va ordenar que escriv\xc3\xads la hist\xc3\xb2ria del pa\xc3\xads coneguda amb el t\xc3\xadtol d'Aegyptiaca."